CELEX: E2018P0001
Language: bg
Date: 2018-07-13 00:00:00
Title: Дело, заведено на 13 юли 2018 г. от Надзорния орган на ЕАСТ срещу Кралство Норвегия (Дело E-1/18)

6.9.2018   
            
            
               BG
            
            
               Официален вестник на Европейския съюз
            
            
               C 314/13
            
         
      Дело, заведено на 13 юли 2018 г. от Надзорния орган на ЕАСТ срещу Кралство Норвегия
      (Дело E-1/18)
      (2018/C 314/11)
      На 13 юли 2018 г. в Съда на ЕАСТ беше заведено дело срещу Кралство Норвегия от Надзорния орган на ЕАСТ, представляван от Claire Simpson, Erlend M. Leonhardsen, Catherine Howdle и Carsten Zatschler, в качеството им на представители на Надзорния орган на ЕАСТ, който се намира на следния адрес: Rue Belliard 35, 1040 Brussels, Belgium.
      Надзорният орган на ЕАСТ иска от Съда на ЕАСТ:
      
                  1.
               
               
                  Да установи, че като е оставила в сила разпоредби, като например параграфи 1, 2 и 3 от раздел 14—13 и параграф 1 от раздел 14—14 от Националния закон за застраховането, според които правото на бащата на родителски обезщетения зависи от положението на майката, докато в същото време правото на майката на родителски обезщетения не зависи от положението на бащата, Норвегия не е изпълнила задълженията си по член 14, параграф 1, буква в) от акта, посочен в точка 21б от приложение XVIII към Споразумението за ЕИП (Директива 2006/54/ЕО на Европейския парламент и на Съвета от 5 юли 2006 г. за прилагането на принципа на равните възможности и равното третиране на мъжете и жените в областта на заетостта и професиите (преработена).
               
            
                  2.
               
               
                  Да нареди на Кралство Норвегия да заплати съдебните разноски.
               
            
         Правен и фактически контекст и правни аргументи, приведени в подкрепа на жалбата:
      
      
                  —
               
               
                  Настоящото дело се отнася до изплащането на родителски обезщетения в Норвегия. Родителските обезщетения са обезщетения, дължими на родителите (майките и бащите) по време на отпуск при раждане или осиновяване на дете.
               
            
                  —
               
               
                  Надзорният орган на ЕАСТ счита, че някои от правилата относно родителските обезщетения в Норвегия пряко дискриминират бащите. Накратко, съгласно тези правила дали бащата получава родителски обезщетения — изцяло, частично или изобщо — зависи от това дали майката е работила или работи (или взема участие в подобни дейности). За разлика от това, правото на майката на такива обезщетения не зависи от дейностите на бащата.
               
            
                  —
               
               
                  Надзорният орган на ЕАСТ счита, че майките и бащите се намират в сходно положение, що се отнася до отглеждането на децата, и че различното третиране в рамките на норвежките правила за родителските обезщетения неправомерно дискриминира бащите въз основа на пола и е в нарушение на член 14, параграф 1, буква в) от Директива 2006/54/ЕО за прилагането на принципа на равните възможности и равното третиране на мъжете и жените в областта на заетостта и професиите.
               
            
                  —
               
               
                  Освен това Органът счита, че тази дискриминация не може да се обоснове с член 3 от Директива 2006/54/ЕО като „позитивни мерки“ за подпомагане на майките да постигнат равенство в трудовия живот, нито на други основания.